
Heat Stress Triggers Transcriptional Activation of RNA-Directed DNA Methylation Pathway Genes in Wheat and Barley

Kulcsszavak: hőstressz, búza, árpa, DNS-metiláció
A búza (Triticum aestivum) és az árpa (Hordeum vulgare) gazdaságilag fontos kultúrnövények,
melyeknek kulcsszerep jut az élelmezésbiztonságban is, mivel az emberiség kalóriabevitele
szempontjából a legjelentősebb növények közé tartoznak.
A klímaváltozás következtében az időjárási szélsőségek kezdenek az új normává válni, és a
gyakori hőhullámok globális szinten fenyegetik a búza és az árpa hozamait. Ennek
következtében a két növény hőstresszválaszainak alaposabb megértése kiemelt fontosságú,
hogy az emberiség felkészülhessen a klímaváltozás következő évtizedeire.
Az RNS-irányította DNS metiláció (RdDM) konzervált genetikai útvonal, mely csak
növényekben fordul elő és a genom bizonyos szakaszainak metilációja útján képes szabályozni
a génkifejeződést. Az RdDM-útvonal kulcselemei közé tartoznak az Argonaute fehérjék (AGOk), a Dicer-like fehérjék (DCL-ek), valamint a nukleáris RNS-polimeráz D fehérjék (NRPD-k).
A búza és az árpa hőstresszválaszainak kiterjedt irodalma van, és az említett fehérjék funkciói
is alaposan tanulmányozottak, azonban nincs elérhető forrás az RdDM-útvonal génjeinek
kifejeződésére vonatkozóan hőstresszelt búzában és árpában.
Ebben a tanulmányban bioinformatikai adatbázisokat és szoftvereket használtunk, hogy
azonosítsuk ezen gének szekvenciáit. A hőstressz hatására fellépő
fenotípus- és génaktivitás-változásokat búzában és árpában
hőstresszelés után vizsgáltuk. A génkifejeződést qPCR-reakció segítségével mértük, és
összevetettük a kontrollnövényekkel.
Hipotézisünk az volt, hogy négy RdDM-hez kapcsolódó gén, nevezetesen az AGO6, a DCL3,
az NRPD2A, és az NRPD2B hőstressz hatására nagyobb mértékben fejeződnek ki búzában és
árpában. Mind a négy gén kifejeződését erőteljesebbnek találtuk a hőstresszelt, mint a
kontrollnövényekben, emellett eredményeink nagyrésze statisztikailag is szignifikáns volt. Ez
arra enged következtetni, hogy az RdDM-útvonalnak aktív szerep jut e két növény
hőstresszválaszaiban. Emellett az is megállapítható, hogy ezek a válaszok erősen konzerváltak
a két növényre vonatkozóan.
A tanulmány új információkkal szolgál az NRPD2B kifejeződési szintjére vonatkozóan
hőstressz hatására. Emellett ez az első kutatás, amely kísérleti keretek között hasonlítja össze a
búzát és az árpát ilyen körülmények között, különösen az említett négy gén esetében.
A kutatás megalapozhat későbbi kísérleteket, melyek részletesebben vizsgálják az RdDM által
kiváltott genetikai válaszokat, továbbá adatokkal szolgálhat hőtoleráns búza- és árpavonalak
nemesítéséhez.



